ВЕЋУ ЗА МУЛТИДИСЦИПЛИНАРНЕ СТУДИЈЕ

УНИВЕРЗИТЕТА У БЕОГРАДУ

Студентски трг 1

Београд

Одлуком Већа за мултидисциплинарне последипломске студије Универзитета у Београду од 08. јула 2011.  године, образована је Комисија за оцену и одбрану мастер рада под насловом “Тероризам као претња међународној безбедности”, кандидата Николе Ђомлије  (смер: Teроризам, организовани криминал и безбедност), у саставу:
-проф. др Драган Симеуновић

-проф. др Миленко Крећа

-проф. др Радомир Милашиновић
Након што је прегледала текст мастер рада, Комисија подноси Већу за мултидисциплинарне постдипломске студије Универзитета у Београду следећи 

Р Е Ф Е Р А Т

о оцени мастер рада

ОСНОВНИ БИОГРАФСКИ ПОДАЦИ О КАНДИДАТУ

Кандидат Никола Ђомлија је  рођен 09.10.1987. године у Јагодини. Завршио је гимназију „Светозар Марковић“ у Јагодини - друштвени смер. Након тога уписује 2006. године Факултет политичких наука у Београду на коме је дипломирао 2010. године са просечном оценом 8,66. После завршеног факултета уписује  мултидисциплинарне мастер студије из области тероризма, организованог криминала и безбедности у Београду.
САДРЖАЈ MAСТЕР РАДА
Увод
-  Прво поглавље 
1. Основне одлике и појмовно одређење тероризма 
  1.1. Тероризам као савремена друштвена појавa
  1.2. Услови настанка тероризма
  1.3. Субјекти тероризма
  1.4. Мотиви и циљеви тероризма
  1.5. Активности и акције тероризма 
  1.6. Методе и средства тероризма
  1.7. Ефекти, резултати и последице тероризма
  1.8. Разликовање тероризма од терорисaња и терора
  1.9. Разликовање тероризма од гериле
1.10. Разликовање тероризма од екстремизма
- Друго поглавље 
2. Дефиниција тероризма 
  2.1. Разлози непостојања општеприхваћене дефиниције тероризма 
  2.2. Дефиниција тероризма 
  2.3. Класификација тероризма 
- Треће поглавље
3. Међународно − правна документа која санкционишу тероризам
  3.1. Међународна полицијска сарадња у борби против тероризма 
  3.2. Конвенције за сузбијање тероризмa 
  3.3 Америчка конвенција о тероризму 
  3.4. Европска конвенција о тероризму
- Четврто поглавље
4. Појам безбедности 
  4.1. Одређење појма безбедности
  4.2. Основни узроци и услови прeoбликовања замисли и концепата безбедности
  4.3. Савремени концепт безбедности
  4.4. Глобални поредак и дефицит безбедности
  4.5. Критеријуми класификације безбедности
  4.6. Основни концепти безбедности
  4.7. Концепт националне безбедности
  4.8. Концепт међународне безбедности
  4.9. Равнотежа снага
4.10. Концепт колективне безбедности
4.11. Кооперативна безбедност
4.12. Глобална безбедност
4.13. Концепт људске безбедности
4.14. Концепт приватне безбедности
- Пето поглавље -

5. Узроци тероризма у стању међународне безбедности
Закључак
Литература 
ОБРАЗЛОЖЕЊЕ

Мастер рад кандидата Николе Ђомлије под називом  “Тероризам као претња међународној безбедности”, урађен је на 116 страна текста са одговарајућом литературом. Структуру рада осим увода и закључка чине пет   поглавља која су подељена на одговарајући број потпоглавља.


У уводу се одређују предмет и  циљ мастер рада као и методе и технике за прикупљање података. Динамичне промене у друштвеном и политичком животу, као и велике промене у међународним односима, додатно усложњавају проблем тероризма, што је још један разлог за проучавање овог сложеног облика политичког насиља, утврђује кандидат. Kандидат је желео  да да на што адекватнији начин истражи и објасни различиту теоријску интерпретацију тероризма и осталих сродних термина и  скрене пажњу на низ противречности које прате појам тероризма и међународну безбедност. 

Методе које су током рада коришћене спадају у основне методе научног  истраживања. Сходно томе, кандидат је користио методе попут анализе, синтезе, апстракције, генерализације, класификације, и др. Његов методолошки приступ се, такође, заснивао на компаративној анализи различитих концепата безбедности. 

Први део мастер рада се бави појмовним одређењем тероризма у оквиру чега кандидат Никола Ђомлија испитује услове настанка тероризма, субјекте тероризма, мотиве и циљеве тероризма као и специфичност терористичких акција. Временска подударност, повезаност терориста  са разних делова планете, заједно са  повезаношћу тероризма и организованог међународног криминала, дају према мишљењу кандидата, основу да се може говорити и о глобализацији тероризма. Тероризам, у последњих неколико деценија, не заобилази ни један континент, не признаје идеолошке, националне ни религиозне границе. Истовремено, тероризам угрожава виталне итересе малих и недовољно развијених земаља паралелно са угрожавањем великих и војно супериорних држава. Веома значајно за разумевање тероризма је и то што је кандидат направио дистинкцију између овог облика политичкох насиља и његових сродних феномена попут гериле и терора. 

Друго поглавље носи назив „Разлози непостојања општеприхваћене дефиниције тероризма“ и у њему кандидат аргументовано износи основне проблеме који прате процес дефинисања трероризма. Тероризам је према мишљењу кандидата данас све присутнији као истраживачка тема у разним пољима друштвених наука. Он је веома сложен друштвени феномен, који захтева опсежне и прецизне научне анализе, као и квалификованија научна објашњења којих је још увек релативно мало. Након терористичких  напада на Њујорк и Вашингтон 11. септембра 2001. године, тероризам је постао најатрактивнији феномен за истраживаче друштвено-политичких појава. Велики проблем у изналажењу једне општеприхваћене дефиниције тероризма представља нестручност и непознавање методологије истраживања друштвених појава. Разлог одуговлачења његовог дефинисања лежи у томе што неке државе и не желе да он буде дефинисан. С друге стране, оне државе које то хоће, не теже томе из алтруизма, већ имају жељу да та дефиниција буде огледало њихових сагледавања појаве тероризма.  Велики број држава се, кад је у питању тероризам, води интересом, подржавајући га у оквирима других држава. Перспектива се потпуно мења када се иста појава јави на њиховом простору, при чему тада теже његовом искорењавању на начин којп је често супротан међународном праву. Одређени фактори објективно отежавају дефинисање тероризма,утврђује кандидат,  попут чињенице да је он тајна активност, да је више пута мењао своје значење, да се сматра демонизованом појавом, да се под њега подводе бројни облици политичког насиља, да у његовом дефинисању учествују многобројни интереси и емоције. Отежавајућа околност јесте и постојање различитих научних приступа. Кандидат сматра да се експерти у много случајева не слажу у томе шта је тероризам, али се ипак често слажу у томе шта тероризам није. 

У трећем сегменту мастер рада кандидат се бави међународно правним  документима која санкционишу тероризам. Седамдесетих и осамдесетих година ХХ века, многе земље су приступиле планирању и примени нарочите стратегије у циљу што ефикаснијег супротстављања тероризму. Та стратегија се састојала првенствено у комбиновању адекватних полицијских и легислативних средстава на унутрашњем и међународном плану. Кандидат наводи пример Немачке и  Савезног криминалистичког уреда  у којем  од 1975. постоји посебно Одељење ТЕ, које се бави искључиво тероризмом, а сличне мере предузете су и у Холандији, као и у многим другим земљама.  Посебан значај имало је формирање и оспособљавање посебних специјализованих антитерористичких тимова у оквиру полицијских и војних формација, као што су НОЦС у Италији, РАИД у Француској, ГСГ-9 у СР Немачкој, ЕСИ-Диана у Белгији, САИКА у Египту итд. Неке земље оформиле су посебне службе безбедности за сузбијање унутрашњег екстремизма и тероризма. Кандидат наводи различите међународне конвенције које се баве санкционисањем тероризма, али посебно истиче значај          Резолуције Генералне скупштине ОУН о тероризму крајем 1985. године (40/61). У њој је изражена забринутост поводом тога што тероризам у последње време поприма  форме које имају све разорнији утицај на међународне односе и безбедност, при чему може доћи у питање територијални интегритет и безбедност државе.


Четврти део мастер рада одређује појам безбедности, и у њему кандидат утврђује како је безбедност једна од основних људских потреба, непобитна гаранција опстанка, напретка и благостања, економске сигурности и могућности, хуманитости и поретка, слободног живота без страха или тешкоће, универзално добро на које сви имају права. Кандидат Никола Ђомлија у одређењу феномена безбедности полази од етимолошке основе речи, али се у наставку рада позива на и релевантне административне и академске дефиниције које се баве овом појавом, што указује на врло коректно познавање ове теме. Испитују се основни узроци преобликовања савремених концепта безбедности што сматрамо битним постигнућем у кандидатовом раду. Осим тога, кандидат је аргументовано објаснио сличности и разлике између међународног и националног концепта безбедности, што је значајно за разумевање ове теме. 

Последње, пето поглавље је посвећено испитивању корелације између безбедности и тероризма како на глобалном, тако и на националном нивоу. Промењене међународне околности захтевају и промену односа према терористима, али и реконструкцију постојећих безбедносних стратегија. Значајну улогу у овим трендовима има САД као најмоћнија војна сила на свету, закључује кандидат. 

У Закључку се сумирају претходно наведени и ваљано аргументовани ставови у  мастер раду и  констатује како је  тероризам постао важан феномен, као и главно безбедносно питање  за многе државе. Напади на Светски Трговачки Центар у Њујорку и Пентагон, у близини Вашингтона 11. септембра. 2001. године, напади великих размера на туристичке објекте на Балију 2002, те 2005. године на путнички воз у Мадриду, на руску основну школу у Беслану 2004. те самоубилачки напади бомбама у Лондону 2005. године, демонстрирају непрекидну претњу коју може представљати тероризам. Континуиране и константне терористичке кампање, које и даље трају, узеле су много жртава. У новије време, порасла је забринутост да би терористи могли да употребе оружје за масовно уништавање, сматра кандидат.  Према мишљењу кандидата Николе Ђомлије које је засновано на његовим истраживањима, тероризам ће у надолазећим годинама остати главна међународна безбедносна  претња, а борба против тероризма неће бити лака. Суштинско питање успешности сваке државе у њеној борби против тероризма јесте како да на одговарајући начин штити и непрекидно развија и јача све своје виталне и друштвене вредности, што је кандидат објаснио у овом мастер раду.
ЗАКЉУЧАК

На основу анализе мастер рада кандидата Николе Ђомлије под називом “Тероризам као претња међународној безбедности”, чланови Комисије су сагласни у оцени да је рад урађен у складу са пријавом и да је резултат одговарајућег самосталног теоријског истраживања. Користећи адекватне методе кандидат је успео да на методолошки коректан начин анализира и изложи све релевантне сегменте одабране теме. Истраживањем кандидата избор теме, је потврђен као ваљан, проверене су главна и основне хипотезе, добро је осмишљена и развијана основна концепција и структура рада. Рецентни методолошки приступи којима се кандидат служио као  и резултати рада дају довољно основа за тврдњу Комисије да је кандидат уложио запажен труд и направио рад који задовољава све критеријуме за позитивну оцену.


Имајући у виду рад и наведене констатације, Комисија сматра да је рад кандидата Николе Ђомлије под називом “Тероризам као претња међународној безбедности” испунио услове за јавну одбрану.

Београд, 15. фебруар, 2012.

                                                                                                 Комисија: 

1. Проф. др Драган Симеуновић, ментор 

                                                         2. Проф. др Миленко Крећа, председник
                                                         3. Проф. др  Радомир Милашиновић, члан

